Optare Solo

Optare Solo係英國Optare出嘅一款低地台中小型巴士，1997年亮相，取代咗Optare MetroRider。Solo呢個名係「So low」嘅食字，寓意佢個門位離地好低。

Solo原設計曾經因為設計創新而獲選為「千禧產品」，Optare亦因為噉而喺2000年得到Queen's Awards for Enterprise創新獎項。

最初版本

初版Optare Solo喺1997年底亮相。佢採用一體化設計，外貌同埋車廂佈局同舊嘅MetroRider有啲似，都係頭軸擺喺車門前面，不過兩條車軸之間係低地台。引擎同埋波箱都擺嗮喺車尾，為咗令重量分佈平均，電池擺咗喺頭軸上面，油缸亦都盡量移前。初時Solo嘅車身規格選擇唔多，引擎係歐盟二型排放嘅平治OM904LA，波箱係Allison AT545，全長8.5米或9.2米，闊2.46米。2000年代初，平治OM904LA提升至歐盟三型排放，另外多咗Allison 2000波箱選擇。

2000年Optare俾North America Bus Industries收購之後，為NABI設計咗北美洲版Solo，稱為NABI 30-LFN，全長31呎2吋，闊8呎1吋，配康明斯ISB 185匹引擎同埋Allison 2000波箱。Optare喺2005年俾管理層收購之後就冇再出30-LFN。

2003年，Optare喺Coach & Bus 2003展覽會宣佈推出9.9米版Solo，並且加入康明斯ISBe六汽缸引擎選擇，用康明斯引擎嘅Solo尾輪跨長咗，令架車全長變成8.8米、9.5米或者10.2米。2004年Optare為9.9米以外版本推出闊2.33米嘅「SlimLine」版本，亦推出埋更短嘅7.8米SlimLine。

2006年，Optare推出廉價版Solo SE，全長7.1米或7.8米，闊度跟隨SlimLine嘅2.33米，配平治OM904LA引擎同埋Allison 1000波箱。另外因應歐盟四型排放生效，Solo原有兩隻引擎都用咗選擇性催化還原技術，因此Optare同Solo加咗用廢氣再循環技術嘅猛獅D0834LOH，畀唔想用AdBlue嘅公司揀，後來呢三隻引擎都過渡到歐盟五型排放。除SE版以外，波箱劃一為Allison 2100，全長8.1米、8.8米、9.5米或10.2米。

2009年，Optare推出全電動嘅Solo EV，配Enova驅動系統。2011年Optare推出混能版Solo，配西門子串聯式混能驅動系統，用平治OM904LA引擎發電。

2012年，Optare喺完成初版Solo嘅訂單之後將佢停產，由唔同車身款式嘅Solo SR取代。

銷售
同以前嘅MetroRider一樣，初版Solo主要喺英國本土賣，有多間大大小小嘅巴士公司買。少部分賣咗去愛爾蘭、紐西蘭、馬耳他、丹麥、荷蘭、德國、以色列同瑞典。

至於北美洲版嘅NABI 30-LFN就賣咗百幾架。

Solo SR

2007年，Optare展出咗一架Solo SR，車身款式嚟咗一次革新，同早一年推出嘅Versa中型巴士趨於一致，車身佈局、引擎波箱就跟返初版Solo。至於車身長度就比初版Solo長少少，全長8.9米或9.6米，後來出埋10.3米版。喺Solo SR推出初期，Optare將佢視為Solo系列嘅附加選項。

喺2010年初推出嘅電動版同埋混能版Solo SR，採用嘅驅動系統都同初版Solo一致。

2012年，Optare將初版Solo停產，以後出產嘅Solo都係Solo SR款式。同時Optare亦將Solo SR嘅車身稍作改良，車身長度改為7.2米、7.9米、9.0米同埋9.7米，後兩者有需要嘅會整成長9.25米同埋9.95米嘅長尾輪跨版。

2013年，Optare應英國Stagecoach要求，為Solo SR加入Voith DIWA波箱選擇。同年起電動版Solo SR嘅驅動系統改為由Magtec供應。2014年，歐盟六型排放嘅Solo SR開始出現，佢只可以配平治OM934LA引擎，波箱係Allison 2100或Allison T270R。2017年之後，短尾輪跨版取消咗，車身長度選擇係7.5米、7.9米、8.5米、9.25米同埋9.95米。

2017年，Optare出咗一部配康明斯ISBe四汽缸歐盟六型引擎嘅Solo SR示範車。

銷售
同初版Solo一樣，Solo SR嘅主要市場都係英國本土。由於Solo SR一開始只係成個Solo系列嘅選擇之一，銷售比較緩慢。去到2012年Optare宣佈唔再出初版Solo，Solo系列得返Solo SR之後，Solo SR先至開始多咗公司買。

Solo SR一樣有被出口，運去南非、愛爾蘭、馬耳他、澳洲、紐西蘭、瑞典、瑞士、荷蘭、德國、巴林同香港。當中運去南非嘅221部Solo SR係以散件形式運出口，由Busmark 2000公司喺開普敦嵌，服務開普敦嘅MyCiti巴士快速交通系統。

Solo+
喺2008年11月嘅Euro Bus Expo，Optare展出咗兩架名為Solo+嘅巴士，一架係柴油版，另一架係電動版，車身款式跟隨同場展出嘅Rapta雙層巴士外殼嘅樣。

不過Solo+內外嘅設計未獲一致好評，Optare好快就決定唔將Solo+投產。呢兩架Solo+亦先後被重建成初版Solo，其中一架就係首部亮相嘅Solo EV。

睇多啲
Two decades of Solo，Bus & Coach Buyer，2018年1月30號

官方產品介紹

巴士型號